2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo

10 priedas

**2021–2030 METŲ PLĖTROS PROGRAMOS VALDYTOJOS LIETUVOS RESPUBLIKOS ENERGETIKOS MINISTERIJOS ENERGETIKOS PLĖTROS PROGRAMOS PAŽANGOS PRIEMONĖS NR. 03-001-06-03-02 „DIDINTI ATSINAUJINANČIŲ ENERGIJOS IŠTEKLIŲ DALĮ, UŽTIKRINANT ATSINAUJINANČIŲ IŠTEKLIŲ INTEGRACIJĄ Į ELEKTROS TINKLUS“ APRAŠO VEIKLOS
NR. 13 „KAUPIMO PAJĖGUMŲ PLĖTRA, SIEKIANT SUBALANSUOTI ELEKTROS ENERGETIKOS SISTEMĄ“ paramos schemos finansavimo kriterijų ir sąlygų aprašas**

**I SKYRIUS**

**BENDROSIOS NUOSTATOS**

1. 2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo veiklos Nr. 13 „Kaupimo pajėgumų plėtra, siekiant subalansuoti elektros energetikos sistemą“ paramos schemos finansavimo kriterijų ir sąlygų aprašas (toliau – Aprašas), kuriuo vadovaujantis įgyvendinama Modernizavimo fondo nacionalinė finansavimo kryptis „Elektros energijos saugojimo pajėgumų sukūrimas“, nustato paramos schemos (toliau – Schema) reikalavimus pareiškėjams ir Schemos projektų paraiškos (toliau – paraiška) teikimo reikalavimus, pareiškėjų išlaidų tinkamumo sąlygas subsidijai gauti, paraiškų vertinimo, atrankos ir subsidijos skyrimo, sutarčių sudarymo ir keitimo, mokėjimų prašymų teikimo ir subsidijos išmokėjimo tvarką, pareiškėjų įsipareigojimus, taip pat Schemos projektų atrankos stebėsenos ir įgyvendinimo kontrolės tvarką.

2. Aprašas parengtas vadovaujantis:

2.1. 2014 m. birželio 17 d. Komisijos reglamento (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius su paskutiniais pakeitimais, padarytais 2023 m. birželio 23 d. Komisijos reglamentu (ES) 2023/1315, vadovaujantis I skyriaus 41 straipsnio nuostatomis;

2.2. 2020 m. liepos 9 d. Komisijos įgyvendinimo reglamentu (ES) 2020/1001, kuriuo nustatomos išsamios Europos Parlamento ir Tarybos direktyvos 2003/87/EB nuostatų, susijusių su Modernizavimo fondo, skirto investicijoms į energetikos sistemų modernizavimą ir energijos vartojimo efektyvumo didinimą tam tikrose valstybėse narėse remti, veikla, taikymo taisyklės;

2.3. Europos investicijų banko (toliau – EIB) 2024 m. kovo 27 d. sprendimu Nr. MF 2024-1 LT 0-003, patvirtinančiu Modernizavimo fondo EIB prioritetines investicijas;

2.4. Modernizavimo fondo projektų atrankos ir finansavimo tvarkos aprašu, patvirtintu Lietuvos Respublikos Vyriausybės 2020 m. rugsėjo 30 d. nutarimu Nr. 1059 „Dėl Modernizavimo fondo projektų atrankos komisijos sudarymo ir Modernizavimo fondo projektų atrankos ir finansavimo tvarkos aprašo patvirtinimo“ (toliau – Tvarkos aprašas);

2.5. Modernizavimo fondo nacionalinėmis finansavimo kryptimis 2024–2025 metams, patvirtintomis Lietuvos Respublikos aplinkos ministro ir Lietuvos Respublikos energetikos ministro 2024 m. vasario 9 d. įsakymu Nr. D1-49/1-24 „Dėl Modernizavimo fondo nacionalinių finansavimo krypčių 2024–2025 metams patvirtinimo“.

3. Apraše vartojamos sąvokos suprantamos taip, kaip jos apibrėžtos Reglamente (ES) Nr. 651/2014, Lietuvos Respublikos atsinaujinančių išteklių energetikos įstatyme, Lietuvos Respublikos elektros energetikos įstatyme, Lietuvos Respublikos tarptautinių sankcijų įstatyme, Lietuvos Respublikos viešųjų pirkimų įstatyme ir Tvarkos apraše.

4. Pagal Aprašą teikiamo finansavimo tikslas – skatinti kaupimo įrenginių plėtrą, siekiant subalansuoti elektros energetikos sistemą.

5. Pagal Aprašą finansuojama veikla – ličio jonų elektros energijos kaupimo įrenginio (toliau – kaupimo įrenginiai) įsigijimas ir įsirengimas.

6. Finansuojama veikla turi atitikti Reglamento (ES) Nr. 651/2014 nuostatas, kurios neatsiejamos nuo pagalbos suteikimo pagal Reglamento (ES) Nr. 651/2014 41 straipsnio nuostatas.

7. Pagal Aprašą iš Modernizavimo fondo lėšų skiriama subsidija, kaip numatyta 2013 m. gruodžio 17 d. Europos Parlamento ir tarybos reglamente (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (toliau – subsidija), kurios bendra suma sudaro iki 48 mln. (keturiasdešimt aštuonių milijonų) eurų.

8. Pagal Aprašą teikiamo finansavimo forma – negrąžinamoji subsidija.

8.1. Pagal Aprašą Schemos projektų minimalus siektinas rezultatas – įgyvendinus Schemos projektus:

8.1.1. prie hibridinės (saulės ir vėjo), saulės arba vėjo elektrinių (toliau – elektrinės) bus prijungta ne mažiau kaip 400 MWh talpos kaupimo įrenginių iki 2026 m. gruodžio 31 d.;

8.1.2. per metus bus sumažinama 611 460 t šiltnamio efektą sukeliančių dujų (toliau – ŠESD) (anglies dioksido ekvivalentu) emisijų.

9. Maksimalus finansavimas Schemos projektui, įskaitant visas tinkamas finansuoti Schemos projekto išlaidas, 10 mln. eurų.

10. Didžiausias Schemos projekto finansavimo intensyvumas pagal Reglamento (ES) Nr. 651/2014 41 straipsnio 7 dalies b punktą negali būti didesnis kaip 30 proc. tinkamų finansuoti išlaidų.

11. Schemos projektai atrenkami konkurso būdu pagal Aprašo 29 punkte nustatytus prioritetinius Schemos projektų atrankos kriterijus (toliau – prioritetiniai kriterijai).

12. Pagal Aprašą teikiama subsidija laikoma turinti skatinamąjį poveikį, jeigu atitinka Reglamento (ES) Nr. 651/2014 6 straipsnio 2 dalies nuostatas (prieš pradėdamas vykdyti su projektu ar veikla susijusius darbus, gavėjas atitinkamai valstybei narei pateikia rašytinę paraišką gauti pagalbą).

13. Pagal Aprašą Schemos projektus administruoja Lietuvos Respublikos aplinkos ministerijos Aplinkos projektų valdymo agentūra (toliau – Agentūra).

14. Agentūra per 20 darbo dienų nuo Aprašo patvirtinimo dienos savo interneto svetainėje www.apva.lt paskelbia kvietimą ir kitą reikalingą informaciją. Informacija apie kvietimus taip pat skelbiama Lietuvos Respublikos energetikos ministerijos interneto svetainėje http://www.enmin.lrv.lt.

15. Paraiškos teikiamos ir registruojamos 60 darbo dienų nuo kvietimo paskelbimo dienos. Jeigu per nustatytą terminą nepateikiama nei viena paraiška, Energetikos ministerija, gavusi Agentūros pateiktą informaciją, gali suteikti papildomą 20 darbo dienų terminą pateikti paraiškas. Jei per papildomą 20 darbo dienų terminą neįregistruojama bent viena paraiška, Schemos projektų atranka laikoma neįvykusia.

16. Schemos projektų įgyvendinimo pradžia laikoma pareiškėjo paraiškos pateikimo Agentūrai diena. Schemos projekto įgyvendinimo laikotarpio pabaiga laikoma data, iki kurios baigtos visos Schemos projekto veiklos, patirtos visos su Schemos projekto įgyvendinimu susijusios išlaidos ir per Aplinkos projektų valdymo informacinę sistemą (toliau – APVIS) pateiktas galutinis mokėjimo prašymas, tačiau ne vėlesnė nei 2026 m. gruodžio 31 d.

17. Techniniai reikalavimai Schemos projektams:

17.1. kaupimo įrenginys kiekvienais kalendoriniais metais turi kaupimui suvartoti ne mažiau kaip 75 proc. energijos iš tiesiogiai prijungto atsinaujinančiosios energijos gamybos įrenginio (Reglamento (ES) Nr. 651/2014 41 straipsnio 1a dalis);

17.2. kai kaupimo įrenginys yra jungiamas prie vėjo arba saulės elektrinės, kaupimo įrenginio galia turi būti ne didesnė nei 20 proc. vėjo arba saulės elektrinės įrengtosios galios;

17.3. kai kaupimo įrenginys yra jungiamas prie hibridinės (saulės ir vėjo) elektrinės, kaupimo įrenginio galia turi būti ne didesnė nei 25 proc. hibridinės (saulės ir vėjo) elektrinės įrengtos galios dalies, priklausomai, kuri yra mažesnė);

17.4. kaupimo įrenginio galios ir talpos santykis turi būti ne mažesnis kaip 1:4, t. y. (kiekvienas 1 MW kaupimo įrenginio turi turėti ne mažiau kaip 4 MWh energijos kaupimo);

17.5. kaupimo įrenginys turi būti ne mažesnis nei 4 MWh talpos;

17.6. kaupimo įrenginio valdymo sistemoje, įskaitant galios elektroniką (pvz., keitiklius, baterijų ar (ir) energijos valdymo sistemas, kitą valdymo sistemą ir kt.), visus duomenis perduoda ir saugoja įranga, kurios tiekėjai, jų subtiekėjai, ūkio subjektai, kurių pajėgumais remiamasi, gamintojai, techninės ar programinės įrangos priežiūrą ir palaikymą vykdantys asmenys ar juos kontroliuojantys asmenys nepatenka į Valstybių ar teritorijų, kurių tiekėjai, jų subtiekėjai, ūkio subjektai, kurių pajėgumais yra remiamasi, gamintojai, techninės ar programinės įrangos priežiūrą ir palaikymą vykdantys asmenys ar juos kontroliuojantys asmenys nelaikomi patikimais, sąrašą, patvirtintą Lietuvos Respublikos Vyriausybės 2022 m. kovo 30 d. nutarimu Nr. 280 „Dėl Lietuvos Respublikos viešųjų pirkimų įstatymo 92 straipsnio 13, 14 ir 15 dalių nuostatų įgyvendinimo“. Duomenų apdorojimo ir saugojimo serveriai turi veikti į minėtą sąrašą nepatenkančiose valstybėse;

17.7. sistema ir jos komponentai turi būti valdoma vadovaujantis atitinkamais IEC 62443 serijos standartais, apibrėžiančiais konkrečias veiklas;

17.8. įranga ir (ar) jos komponentai neturi kelti grėsmės Lietuvos nacionaliniam saugumui;

17.9. valdymo sistemos ir duomenų tinklo saugumas privalo būti užtikrinamas sekančiomis priemonėmis:

17.9.1. valdymo sistemos perimetro apsaugai ir duomenų srautų kontrolei turi būti naudojamos ugniasienės, su aktyvuotomis žalingos programinės įrangos, grėsmių ir įsiskverbimo aptikimo ir sulaikymo funkcijomis;

17.9.2. valdymo sistemos ir jos komponentų duomenų perdavimas negali būti vykdomas beviele technologija;

17.9.3. valdymo sistema ir jos komponentai negali būti prieinami viešuoju internetu;

17.9.4. visi duomenys, perduodami viešaisiais tinklais, turi būti saugiai šifruojami (įskaitant, bet neapsiribojant SSL, AES-CCMP), naudojamas VPN;

17.9.5. įrangos administravimas privalo būti apsaugotas slaptažodžiu ir vykdomas šifruotu protokolu;

17.9.6. visi nebūtini veiklai tinklo įrenginių valdymo prievadai turi būti panaikinti ar išjungti;

17.9.7. nenaudojami tinklo įrenginių prievadai ir duomenų tinklo fizinės jungtys turi būti deaktyvuojamos arba atjungiamos;

17.9.8. turi būti atliekamos tinklo įrenginių, valdymo sistemos konfigūracijos ir nustatymų atsarginės kopijos (periodiškai arba po pakeitimų);

17.10. pareiškėjas įsipareigoja periodiškai (bent kartą per 12 mėn.) vykdyti kibernetinės saugos įvertinimo patikrinimus su tikslu nustatyti valdymo sistemos ir tinklo įrangos pažeidžiamumą bei įvertinti ar sistema nėra kompromituota, t. y. ar nėra įvykęs kibernetinis incidentas. Nustatyti trūkumai turi būti pašalinti iki kito patikrinimo. Patikros ir trūkumų pašalinimo rezultatai privalo būti dokumentuoti saugomi.

**II SKYRIUS**

**REIKALAVIMAI PAREIŠKĖJAMS**

18. Pagal Aprašą galimi pareiškėjai yra juridiniai asmenys, turintys jau veikiančią elektrinę ar ketinantys įsirengti (vystyti) elektrines:

18.1. kurie paraiškos vertinimo metu nėra bankrutuojantys ir bankrutavę, kuriems nėra iškelta bankroto ir (ar) restruktūrizavimo byla pagal Lietuvos Respublikos juridinių asmenų nemokumo įstatymą arba iki jo įsigaliojimo galiojusius Lietuvos Respublikos įmonių bankroto įstatymą ir Lietuvos Respublikos įmonių restruktūrizavimo įstatymą, neturi mokestinės nepriemokos valstybės ir (arba) savivaldybės biudžetui arba kitiems valstybės fondams (išskyrus atvejus, kai mokesčių, delspinigių, baudų mokėjimas atidėtas arba dėl šių mokesčių, delspinigių, baudų vyksta mokestinis ginčas). Jeigu pareiškėjas yra įsiskolinęs, subsidija gali būti teikiama, kai pareiškėjas pateiks dokumentus, įrodančius, kad jis apmokėjo visus įsiskolinimus valstybei. Atitiktis šiam kriterijui gali būti tikslinama paraiškos vertinimo metu;

18.2. kurie Schemos projektų pirkimus vykdo vadovaudamiesi Lietuvos Respublikos viešųjų pirkimų įstatymu, kai pareiškėjas yra perkančioji organizacija, ir vadovaudamiesi Ūkio subjektų, kurie nėra perkančiosios organizacijos pagal Lietuvos Respublikos viešųjų pirkimų įstatymą ir nėra perkantieji subjektai pagal Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymą, pirkimų vykdymo tvarkos aprašu, patvirtintu Lietuvos Respublikos aplinkos ministro 2010 m. rugsėjo 14 d. įsakymu Nr. D1-762 „Dėl Ūkio subjektų, kurie nėra perkančiosios organizacijos pagal Lietuvos Respublikos viešųjų pirkimų įstatymą ir nėra perkantieji subjektai pagal Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymą, pirkimų vykdymo tvarkos aprašo patvirtinimo“, kai pareiškėjas nėra perkančioji organizacija. Pareiškėjas, įvykdęs šiame papunktyje nustatytus reikalavimus atitinkantį pirkimą ir pasirašęs pirkimo sutartį, informuoja Agentūrą ir per APVIS pateikia pirkimo dokumentų kopijas;

18.3. kurių Schemos projekto išlaidos, kurioms pagal Aprašą prašoma subsidijos, nebuvo, nėra ir nebus finansuojamos iš kitų Europos Sąjungos fondų ir kitų nacionalinių programų;

18.4. kurių nuosavybės teise arba kitais teisėtais pagrindais (ne trumpiau, nei planuojama Schemos projekto įgyvendinimo trukmė ir Aprašo 51.1 papunktyje nurodytas projekto tęstinumo reikalavimų užtikrinimo terminas) valdomas pastatas arba žemės sklypas, kuriame numatomas įgyvendinti Schemos projektas, nėra areštuotas (įstatymų nustatyta tvarka ir sąlygomis taikomas priverstinis fizinio asmens nuosavybės teisės į turtą arba atskirų jos sudedamųjų dalių – valdymo, naudojimosi ar disponavimo – laikinas apribojimas siekiant užtikrinti įrodymus, civilinį ieškinį, galimą turto konfiskavimą, baudų ir nesumokėtų įmokų išieškojimą, kreditorių reikalavimų ar kitų asmens įsipareigojimų įvykdymą).

**III SKYRIUS**

**REIKALAVIMAI PARAIŠKOS TEIKIMUI**

19. Pareiškėjas, siekdamas gauti subsidiją, kvietimo galiojimo metu turi užpildyti ir Agentūrai per APVIS pateikti paraišką, kurios formą tvirtina Agentūros direktorius įsakymu, ir Aprašo 21 punkte nurodytus dokumentus.

20. Paraiškoje pareiškėjas turi nurodyti:

20.1. pareiškėjo juridinio asmens pavadinimą;

20.2. pareiškėjo juridinio asmens kodą;

20.3. pareiškėjo PVM mokėtojo kodą (jei pareiškėjas yra PVM mokėtojas);

20.4. pareiškėjo buveinės adresą;

20.5. pareiškėjo kontaktinius duomenis (telefono Nr., el. pašto adresą), pareiškėjo vadovą ar įgalioto teikti paraišką asmens pareigas;

20.6. pastato unikalųjį numerį, kai į pastatą integruojama įranga ir įrenginiai, ar žemės sklypo unikalųjį numerį, kai įranga ir įrenginiai įrengiami ant žemės ar naujai statomame pastate, kuriam dar nėra suteiktas pastato unikalusis numeris;

20.7. prašomos skirti subsidijos dydį eurais (be PVM), kuris negali būti didesnis nei Aprašo 9 ir 10 punktuose nustatytas dydis;

20.8. planuojamus pasiekti Schemos projekto rodiklius (stebėsenos rodiklio aprašymo kortelė pateikta Aprašo 2 ir 3 prieduose):

20.8.1. sukurtų naujų elektros energijos iš AEI saugojimo pajėgumų talpą (MWh) ir galią (MW);

20.8.2. laikoma, kad 1 MWh kaupimo įrenginio talpos sumažina apie 1528,6 t anglies dioksido per metus.

21. Kartu su paraiška pareiškėjas privalo pateikti šiuos dokumentus:

21.1. laisvos formos deklaraciją, kurioje patvirtina, kad Schemos projektas pagal Aprašą, kuriam prašoma finansavimo, nebuvo, nėra ir nebus finansuojamas iš kitų Europos Sąjungos fondų ir kitų nacionalinių programų;

21.2. pareiškėjo vardu išduotą leidimą gaminti elektros energiją elektrinėje arba pareiškėjo vardu išduotas elektrinės prijungimo prie energetikos tinklų prijungimo sąlygas;

21.3 jei elektrinei pradėta bandomoji eksploatacija, šios elektrinės perdavimo arba persiuntimo paslaugos sutartį (pareiškėjo vardu) su tinklų operatoriumi;

21.4. pareiškėjo vardu sudarytą ketinimų protokolą su tinklų operatoriumi dėl energijos kaupimo įrenginio prijungimo (kai turima paraiškos pateikimo metu);

21.5. pareiškėjo nekilnojamojo turto nuosavybę ar jo valdymą kitais teisėtais pagrindais ne trumpiau kaip 5 metus po projekto finansavimo pabaigos įrodančius dokumentus ir (arba) informaciją;

21.6. nuosavo įnašo finansavimo šaltinius pagrindžiančius dokumentus, pvz., pažymą, kurioje nurodytas banko (kredito įstaigų, juridinių asmenų, akcininkų ar kitų) sprendimas suteikti lėšas projektui įgyvendinti, paskolos sutartį ar kita;

21.7. įsipareigojimą, kad per metus kaupimo įrenginyje kaupiama elektros energija iš tiesiogiai prijungtos elektrinės sudarys ne mažiau kaip 75 proc. visos kaupiamos elektros energijos (Schemos projekto įgyvendinimo metu ir 5 metus po Schemos projekto įgyvendinimo laikotarpio pabaigos);

21.8. vystant kaupimo įrenginį ne prie nuosavybės teise ar kitu teisėtu pagrindu valdomos elektrinės, jungtinės veiklos sutartį tarp tuo pačiu prijungimo prie elektros tinklų tašku besinaudojančių kaupimo įrenginio ir elektrinės valdytojų, kurioje nurodytas įsipareigojimas kiekvienais kalendoriniais metais ne mažiau kaip 75 proc. visos kaupiamos elektros energijos į kaupimo įrenginį patiekti iš kartu prijungtos elektrinės;

21.9. kvietime teikti paraiškas nustatytos formos pažymą ir informaciją dėl susijusių įmonių duomenų.

**IV SKYRIUS**

**PAREIŠKĖJŲ IŠLAIDŲ TINKAMUMO SĄLYGOS SUBSIDIJAI GAUTI**

22. Pagal Aprašą subsidijai gauti tinkamomis finansuoti išlaidomis laikomos įrangos ir įrenginių įsigijimo išlaidos, susijusios su Schemos projekto įgyvendinimu ir atitinkančios Aprašo 17 punkte ir Tvarkos apraše nustatytus reikalavimus.

23. Kaupimo įrenginių įsigijimo ir įsirengimo tinkamos finansuoti išlaidos yra:

23.1. kaupimo įrenginio įsigijimo išlaidos;

23.2. kaupimo įrenginio montavimo darbų išlaidos;

23.3. kaupimo įrenginiui įrengti reikalingų būtinųjų priedų įsigijimo išlaidos (kroviklis, hibridinis inverteris ir kt.);

23.4. elektros įvado, kuris nuosavybės teise priklauso pareiškėjui, įrengimas, įskaitant ir elektros energijos apskaitos prietaisus;

23.5. kaupimo įrenginio prijungimo prie elektros energetikos sistemos išlaidos;

23.6. visos investicinės išlaidos (Reglamento (ES) Nr. 651/2014 41 straipsnio 6 dalis).

24. Vadovaujantis Reglamento (ES) Nr. 651/2014 41 straipsnio 5 dalimi, investicinė pagalba teikiama naujiems įrenginiams.

25. Schemos projekto įgyvendinimui skirtos įrangos ir (ar) įrenginių pirkimai turi būti įvykdyti pagal Aprašo 18.2 papunktyje nurodytus reikalavimus ir informacija apie įvykdytus pirkimus pateikta APVIS.

26. Subsidija neteikiama, jeigu:

26.1. pareiškėjas neatitinka nors vieno iš Apraše nustatytų reikalavimų;

26.2. pareiškėjas paraiškoje ar kartu su paraiška teikiamuose dokumentuose pateikė melagingą informaciją;

26.3. pareiškėjas per Agentūros nustatytą terminą neįvykdo reikalavimų patikslinti informaciją, susijusią su Aprašo 20 punkte nurodyta informacija ir teiktais dokumentais;

26.4. pareiškėjas yra priskiriamas sunkumų patiriančiai įmonei pagal Reglamento (ES) Nr. 651/2014 2 straipsnio 18 punktą ir nėra įvykdęs prievolės pagal Aprašo 21.5 papunktyje nurodytą reikalavimą;

26.5. pareiškėjui yra išduotas vykdomasis raštas sumoms išieškoti pagal ankstesnį Europos Komisijos sprendimą, kuriame tos pačios valstybės narės suteikta pagalba skelbiama neteisėta ir nesuderinama su vidaus rinka, išskyrus Reglamente (ES) Nr. 651/2014 nustatytas išimtis;

26.6. pareiškėjas yra įtrauktas į Finansinių nusikaltimų tyrimo tarnybos prie Lietuvos Respublikos vidaus reikalų ministerijos interneto svetainėje skelbiamą fizinių ir (ar) juridinių asmenų, turinčių sąsajas su subjektais, kuriems taikomos tarptautinės sankcijos, sąrašą;

26.7. projektui numatytas skirti finansavimas pagal 2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ veiklą „Individualių elektros energijos iš atsinaujinančių energijos išteklių saugojimo pajėgumų sukūrimas elektros energijos gamintojams ir gaminantiems vartotojams“;

26.8. pagal Aprašą netinkamomis finansuoti išlaidomis laikomos investicijos, nurodytos Reglamento (ES) Nr. 651/2014 1 straipsnio 2–5 dalyse ir Tvarkos apraše. Apskaičiuojant pagalbos intensyvumą ir tinkamas finansuoti išlaidas, visi naudojami skaičiai imami prieš bet kokį mokesčių ar kitokios rinkliavos atskaitymą. Tačiau apskaičiuojant pagalbos intensyvumą ir tinkamas finansuoti išlaidas neatsižvelgiama į pridėtinės vertės mokestį, kuriuo apmokestinamos tinkamos finansuoti išlaidos arba sąnaudos ir kuris grąžinamas pagal taikomus nacionalinius mokesčių įstatymus (Reglamento (ES) 651/2014 7 straipsnio 1 dalis).

**V SKYRIUS**

**paraiškų vertinimas, ATRANKA ir SUBSIDIJOS SKYRIMAS**

27. Paraiškų vertinimą atlieka Agentūra, vadovaudamasi šiame skyriuje ir Agentūros nustatyta tvarka, prireikus, gali būti pasitelkiami nepriklausomi ekspertai. Paraiškų vertinimą sudaro šie etapai:

27.1. administracinės atitikties vertinimas, kuris negali trukti ilgiau kaip 30 darbo dienų nuo kvietimo pabaigos. Administracinės atitikties vertinimo metu nustatoma, ar:

27.1.1. paraiška tinkamai užpildyta;

27.1.2. pateikta visa Aprašo 20 punkte nurodyta informacija;

27.1.3. pateikti visi Aprašo 21 punkte nurodyti dokumentai;

27.2. jeigu paraiška atitinka visus administracinio vertinimo reikalavimus, atliekamas techninis vertinimas, kuris negali trukti ilgiau kaip 30 darbo dienų nuo administracinės atitikties vertinimo pabaigos. Šiame papunktyje nurodytas paraiškų techninio vertinimo terminas, atsižvelgiant į objektyvias aplinkybes, kai gautas didelis paraiškų skaičius arba Agentūra dėl papildomos informacijos ir (arba) dokumentų turi kreiptis į kitą (-as) instituciją (-as), Agentūros sprendimu gali būti pratęstas, tačiau ne ilgesniam kaip 20 darbo dienų terminui. Agentūra ne vėliau kaip per 2 darbo dienas nuo sprendimo dėl paraiškų vertinimo termino pratęsimo priėmimo dienos apie tai informuoja pareiškėją per APVIS ir paraiškoje nurodytu elektroninio pašto adresu ir nurodo pratęsimo terminą ir termino pratęsimo priežastis. Techninio vertinimo metu nustatoma:

27.2.1. ar pareiškėjas ir pagal Schemos projektą numatoma įsigyti ir įsirengti įranga ir įrenginiai atitinka Aprašo 23 punkte nustatytus reikalavimus;

27.2.2. ar paraiškoje prašomos Schemos projektui skirti subsidijos dydis atitinka Aprašo 9 ir 10 punktuose nustatytus reikalavimus.

28. Schemos projektų atranka po paraiškų techninio vertinimo pabaigos vykdoma vadovaujantis prioritetiniais kriterijais, nurodytais Aprašo 29 punkte.

29.  Už atitiktį prioritetiniams kriterijams skiriami balai yra nustatyti Aprašo 1 lentelėje.

1 lentelė. Už atitiktį prioritetiniams kriterijams skiriami balai:

|  |  |  |  |
| --- | --- | --- | --- |
| **Eil. Nr.** | **Prioritetinio kriterijaus pavadinimas** | **Prioritetinio kriterijaus vertinimo aspektai ir paaiškinimas** | **Didžiausias galimas prioritetinio kriterijaus balas** |
| 1. | Prašomo finansavimo dydis | Vertinamas prašomo finansavimo dydis (intensyvumas):Jei prašomo finansavimo dydis yra mažesnis nei 20 proc. – skiriama 50 balų.Jei prašomo finansavimo dydis yra 20–25 proc – skiriama 30 balų.Jei prašomo finansavimo dydis didesnis nei 25 proc., bet neviršija 30 proc. skiriama 0 balų. | 50 |
| 2. | Kaina už 1 MWh įrengimą | Balas už kainą (A) nustatomas pagal formulę:$$A=50×\frac{Kmin}{K}$$Pateiktoje formulėje:Kmin – pareiškėjo, pasiūliusio mažiausią kainą iš visų vertinimų pareiškėjų, pasiūlymo kaina, EUR/MWhK – vertinamo pareiškėjo planuojamo diegti kaupimo įrenginio kaina, EUR/MWh.Vertinama dviejų skaičių po kablelio tikslumu | 50 |
|  |  | **Maksimali galima surinkti balų suma:** | 100 |

30. Minimali privaloma surinkti balų suma nenustatoma.

31. Atliekant projektų paraiškų vertinimą ir priimant sprendimą skirti finansinę paramą, turi būti laikomasi šių principų:

31.1. skaidrumo ir nešališkumo – Agentūros darbuotojai ir (ar) Agentūros pasitelkti nepriklausomi ekspertai, atliekantys Schemos projektų atranką, privalo deklaruoti privačius interesus;

31.2. konfidencialumo – Agentūros darbuotojai ir (ar) Agentūros pasitelkti nepriklausomi ekspertai, atliekantys Schemos projektų atranką, atsako už tai, kad paraiškoje ir kituose pareiškėjo pateiktuose dokumentuose esanti informacija būtų naudojama tik Schemos projektų atrankos tikslais.

32. Vadovaujantis prioritetiniais kriterijais, nurodytais Aprašo 1 lentelėje, per 5 darbo dienas po paraiškų techninio vertinimo pabaigos Agentūra sudaro paraiškų eilę ir rezervinio sąrašo, kuris galioja ne ilgiau kaip 6 mėnesius, eilę, jei prašomų pagal Aprašą Schemos projektų subsidijų suma viršija Aprašo 7 punkte numatytą lėšų kiekį. Schemos projektų paraiškos išdėstomos pagal bendrą (suminį) suteiktų balų skaičių (nuo didžiausio iki mažiausio). Jeigu Schemos projektai surenka vienodą balų skaičių ir jiems finansuoti nepakanka Kvietimui skirtos lėšų sumos, pirmenybė teikiama Schemos projektams, surinkusiems daugiau balų pagal Aprašo 1 lentelėje nurodytą pirmąjį prioritetinį kriterijų. Jei Schemos projektai vienodai įvertinti pagal šį prioritetinį kriterijų, pirmenybė teikiama Schemos projektams, surinkusiems daugiau balų pagal kitą iš eilės Aprašo 1 lentelėje nurodytą prioritetinį kriterijų. Paraiškos, esančios rezerviniame sąraše, vertinamos ir sprendimas skirti subsidiją priimamas tuo atveju, jei vertinimui atlikti atrinktos paraiškos buvo atmestos, sumažėjo prašomos subsidijos dydis, pareiškėjai patys atsiėmė paraiškas ar dėl kitų Aprašo 17, 18, 20 ir 23 punktuose nurodytų reikalavimų neatitikimo joms negali būti skiriama subsidija.

33. Jeigu administracinio ar techninio vertinimo metu, įskaitant galimus pagal Aprašo 34 punkte atliktus patikslinimus, nustatoma, kad paraiška neatitinka bent vieno Aprašo II, III, IV ir V skyriuose nurodyto reikalavimo, Agentūra priima sprendimą atmesti paraišką. Sprendimas atmesti paraišką per APVIS arba el. paštu pateikiamas pareiškėjui ne vėliau kaip per 3 darbo dienas nuo sprendimo atmesti paraišką priėmimo dienos.

34. Jeigu atliekant Aprašo 27 punkte nurodytą paraiškų vertinimą nustatoma, kad pateikti ne visi reikalaujami dokumentai ir (ar) paraiška užpildyta netinkamai arba jei dėl paraiškoje pateiktos informacijos ar duomenų negalima patikrinti paraiškos, Agentūra pareiškėjui nustato terminą, kuris negali būti trumpesnis kaip 3 (trys) ir ilgesnis kaip 10 (dešimt) darbo dienų nuo tokio Agentūros prašymo gavimo dienos, per kurį pareiškėjas privalo papildyti ir (ar) patikslinti paraiškoje pateiktą informaciją ir (ar) pateikti papildomus dokumentus, išskyrus atvejus, kai trūkstamą informaciją, duomenis ir (ar) dokumentus galima patikrinti viešuose Lietuvos Respublikos valstybės institucijų registruose ir informacinėse sistemose.

35. Jei per nurodytą terminą Agentūros prašymu pareiškėjas nepatikslina paraiškos ar nepateikiami trūkstami dokumentai, Agentūra paraišką atmeta ir per 3 darbo dienas per APVIS arba el. paštu informuoja pareiškėją apie paraiškos atmetimą.

36. Jeigu administracinio ir techninio vertinimo metu nustatoma, kad paraiška, pareiškėjas ir Schemos projektas atitinka Aprašo 18, 20, 21 ir 23 punktuose nurodytus reikalavimus, sprendimas skirti subsidiją įforminamas Agentūros direktoriaus įsakymu per 5 darbo dienas nuo paraiškų eilės ir rezervinio sąrašo eilės sudarymo. Apie priimtą spendimą dėl subsidijos skyrimo Agentūra ne vėliau kaip per 5 darbo dienas nuo Agentūros direktoriaus įsakymo dėl subsidijos skyrimo dienos per APVIS informuoja pareiškėją ir paskelbia sprendimą skirti subsidiją Agentūros interneto svetainėje ir Teisės aktų registre.

**VI SKYRIUS**

**SUTARČIŲ SUDARYMAS IR KEITIMAS**

37. Priėmus sprendimą skirti subsidiją, Agentūra per 15 darbo dienų nuo šio sprendimo priėmimo parengia subsidijos skyrimo sutarties projektą ir pateikia pareiškėjui derinti. Subsidijos skyrimo sutartis turi būti suderinta ir pasirašyta Agentūros ir pareiškėjo per 20 darbo dienų nuo subsidijos skyrimo sutarties projekto pateikimo pareiškėjui derinti dienos. Per nustatytą terminą dėl pareiškėjo kaltės nesuderinus ir (ar) nepasirašius subsidijos skyrimo sutarties, laikoma, kad pareiškėjas subsidijos atsisako.

38. Subsidijos skyrimo sutartyje nurodoma:

38.1. Planuojamas sumažinti ŠESD kiekis per metus (t);

38.2. Kaupimo įrenginio galia (MW) ir talpa (MWh);

38.3. Schemos projekto įgyvendinimo trukmė;

38.4. Pareiškėjui skiriamas subsidijos dydis, atsižvelgiant į Aprašo 9 ir 10 punktuose nurodytus reikalavimus. Kai pareiškėjas nėra PVM mokėtojas, pareiškėjui skiriama subsidija nurodoma su PVM;

38.5. Pareiškėjo įsipareigojimai.

39. Subsidijos skyrimo sutartyje numatytas subsidijos dydis mažinamas atsižvelgiant į sumažėjusį prekių, paslaugų, darbų kiekį.

40. Agentūros direktoriaus įsakymu skyrus subsidiją, pareiškėjas, Agentūros rašytiniu pritarimu, gali pakeisti tuos projektų techninius sprendimus, kurių nebuvo galima numatyti paraiškos teikimo ar vertinimo metu, jeigu juos pakeitus išlieka sąlygos pasiekti Schemos projekto aplinkosauginius rodiklius. Subsidijos suma negali viršyti Agentūros direktoriaus įsakyme nustatytos maksimalios subsidijos sumos. Pareiškėjo prašymu ar nustačius Agentūros direktoriaus įsakymo dėl subsidijos skyrimo ar sutarties dėl subsidijos skyrimo neatitikimą Aprašo 22 punkte nurodytiems reikalavimams, Agentūra gali atlikti įsakymo dėl subsidijos skyrimo ir (ar) Schemos projekto subsidijos skyrimo sutarties pakeitimą.

**VII SKYRIUS**

**MOKĖJIMŲ PRAŠYMŲ TEIKIMAS IR SUBSIDIJOS IŠMOKĖJIMAS**

41. Pareiškėjas iki Aprašo 16 punkte nurodytos numatomos Schemos projekto įgyvendinimo pabaigos datos, per APVIS Agentūrai pateikia Agentūros direktoriaus įsakymu patvirtintos formos galutinį mokėjimo prašymą kartu su Aprašo 45 punkte nurodytais dokumentais. Agentūros interneto svetainėje www.apva.lt gali būti nustatyti ir paskelbti kiti mokėjimų prašymų, avansinių mokėjimų prašymų ir tarpinių mokėjimų prašymų pateikimo būdai ir tvarka, jei APVIS funkcinės galimybės nepakankamos ir (ar) laikinai neužtikrinamos.

42. Agentūra pareiškėjo prašymu gali priimti sprendimą skirti iki 30 proc. subsidijos dydžio avansinį mokėjimą. Avansinis mokėjimas atliekamas pareiškėjui pateikus Agentūrai per APVIS Aprašo 44 punkte nurodytus dokumentus.

43. Agentūra pareiškėjo prašymu gali priimti sprendimą skirti tarpinį mokėjimą, atsižvelgdama į faktinį atliktų darbų, įsigytų prekių ir paslaugų kiekį ir jų įsigijimą patvirtinančius dokumentus. Tarpinis mokėjimas atliekamas pareiškėjui pateikus Agentūrai per APVIS tarpinio mokėjimo prašymą ir Aprašo 45 punkte nurodytus dokumentus.

44. Su avansiniu mokėjimo prašymu privaloma pateikti finansų įstaigos ar draudimo įmonės garantiją, laidavimo raštą ar laidavimo draudimo raštą dėl prašomos avanso sumos. Finansų įstaigos ar draudimo kompanijos garantija turi būti išduota Lietuvoje registruoto subjekto. Garantijos, laidavimo rašto arba laidavimo draudimo rašto terminas turi būti 2 mėnesiais ilgesnis, negu planuojamų pateikti mokėjimo prašymų, kuriuose bus užskaitoma avanso suma, terminas. Nepateikus mokėjimo prašymų likus 2 mėnesiams iki garantijos pabaigos, garantijos terminas turi būti pratęstas.

45. Su tarpiniais ir (ar) galutiniu mokėjimo prašymu privaloma pateikti per APVIS šiuos dokumentus:

45.1. įrangos, atitinkančios Aprašo 22 ir 23 punktuose nustatytus reikalavimus, įsigijimą pagrindžiančių dokumentų kopijas, patvirtinančias, kad pareiškėjas apmokėjo visą įrangos ir įrenginių įsigijimo kainą;

45.2. faktinį atliktų darbų, įsigytų prekių ir paslaugų kiekį pagrindžiančius dokumentus (darbų atlikimo aktus, paslaugų suteikimo aktus arba prekių priėmimo – perdavimo aktus);

45.3. tinkamas finansuoti išlaidas pagrindžiančius dokumentus (sąskaita-faktūra arba PVM sąskaita-faktūra su privalomais rekvizitais (dokumentai turi būti išrašyti pareiškėjo vardu);

45.4. tinkamų finansuoti išlaidų apmokėjimą pagrindžiančių dokumentų kopijas;

45.5. įdiegtos įrangos fotonuotraukas ir įrangos techninius duomenis (įrenginio pasą ir (ar) techninę specifikaciją), kuriuose turi būti nurodyta įsigyto įrenginio rūšis (ličio jonų) ir talpa (MWh);

45.6. leidimą generuoti energiją iš energijos kaupimo įrenginių;

45.7. Perdavimo sistemos operatoriaus išduotus dažnio išlaikymo rezervo, automatinio dažnio atkūrimo rezervo ir rankinio dažnio atkūrimo rezervo balansavimo paslaugų parengties tvirtinimo protokolus energijos kaupimo įrenginiams.

46. Agentūra, gavusi tarpinį ir (ar) galutinį mokėjimo prašymą ir kartu pateiktus dokumentus, nustato, ar išlaidos atitinka Aprašo 5, 9, 10, 22 ir 23 punktuose nustatytus reikalavimus ir ar neviršija subsidijos skyrimo sutartyje nurodytos prašomos lėšų sumos.

47. Jeigu su tarpiniu ir (ar) galutiniu mokėjimo prašymu pateikti ne visi reikalaujami dokumentai ir (arba) tarpinio ir (ar) galutinio mokėjimo prašymas užpildytas netinkamai – nenurodyti duomenys, kurių trūkstant Agentūra negali išmokėti pareiškėjui subsidijos, pareiškėjas per 10 darbo dienų nuo Agentūros kreipimosi turi pateikti trūkstamus dokumentus ir (ar) patikslinti tarpinį ir (ar) galutinį mokėjimo prašymą. Jei per nurodytą terminą tarpinis ir (ar) galutinis mokėjimo prašymas nepatikslinamas ar nepateikiami trūkstami dokumentai, Agentūra atmeta tarpinį ir (ar) galutinį mokėjimo prašymą ir per 1 darbo dieną per APVIS ir (ar) elektroniniu paštu informuoja pareiškėją apie tarpinio ir (ar) galutinio mokėjimo prašymo atmetimą.

48. Agentūra per 30 darbo dienų nuo galutinio mokėjimo prašymo pateikimo dienos įvertina pateiktą mokėjimo prašymą. Jei Schemos projekto įgyvendinimo vietoje ir dokumentuose nėra nustatomi trūkumai, galutinis mokėjimo prašymas apmokamas per 30 darbo dienų nuo pateikto galutinio mokėjimo prašymo įvertinimo dienos, subsidijos skyrimo sutartyje nustatytomis sąlygomis.

49. Pareiškėjui pateikus avansinį mokėjimo prašymą, Agentūra per 20 darbo dienų patikrina avansinį mokėjimo prašymą ir atlieką avansinį mokėjimą.

50. Pareiškėjui pateikus tarpinį mokėjimo prašymą, Agentūra per 30 darbo dienų nuo tinkamai pateikto mokėjimo prašymo ir informacijos įvertina tarpinį mokėjimo prašymą ir per 20 darbo dienų nuo pateikto tarpinio mokėjimo prašymo įvertinimo dienos atlieką mokėjimą, jei išlaidos atitinka Aprašo 22 ir 23 punktuose nustatytus reikalavimus.

**VIII SKYRIUS**

**PAREIŠKĖJO ĮSIPAREIGOJIMAI**

51. Pareiškėjas prisiima šiuos įsipareigojimus:

51.1. su skirta subsidija įsigytą Aprašo 23 punkte nurodytą įrangą ir įrenginius pareiškėjas įsipareigoja išlaikyti nuosavybės teise ne trumpiau kaip 5 metus po Schemos projekto įgyvendinimo laikotarpio pabaigos ir be Agentūros sutikimo neparduoti ir neperleisti įrangos kitam fiziniam ar juridiniam asmeniui. Pareiškėjui pažeidus šį papunktį, Agentūra susigrąžina subsidiją proporcingai neišlaikytam investicijų tęstinumo 5 metų laikotarpiui (metais);

51.2. sudaryti sąlygas Agentūrai patikrinti paraiškoje ir prie jos pridedamuose dokumentuose pateiktus duomenis ir atlikti patikrą Schemos projekto įgyvendinimo vietoje, gauti papildomos informacijos apie Schemos projektą nuo paraiškos pateikimo dienos, taip pat audituoti, kontroliuoti, tikrinti, kaip yra laikomasi tinkamumo gauti finansavimą sąlygų ir reikalavimų, kaip yra vykdomas Schemos projektas ir pagrindinė ekonominė veikla po sprendimo skirti subsidiją priėmimo dienos iki Schemos projekto įgyvendinimo kontrolės 5 metų laikotarpio pabaigos;

51.3. teikti Agentūrai informaciją ir duomenis, reikalingus statistikos tikslams, Schemos projekto įgyvendinimo stebėsenai, viešinimui bei reikalingiems vertinimams atlikti;

51.4. saugoti patirtų išlaidų įsigyjant paraiškoje nurodytą įrangą ir jų apmokėjimo įrodymo dokumentus 10 metų po Schemos projekto įgyvendinimo laikotarpio pabaigos;

51.5. teikti Agentūrai ataskaitas po Schemos projekto įgyvendinimo laikotarpio pabaigos 5 metus, pateikiant informaciją apie kaupimo įrenginio, kuriam skirta finansinė parama, per kalendorinius metus kaupimui suvartotą elektros energijos kiekį iš tiesiogiai prijungto atsinaujinančios energijos gamybos įrenginio ir elektros tinklo. Ataskaitos teikiamos per 30 kalendorinių dienų nuo kalendorinių metų pabaigos;

51.6. Schemos projekto įgyvendinimo metu ir 5 metus po Schemos projekto įgyvendinimo laikotarpio pabaigos laikytis subsidijos skyrimo sutartyje nustatytų subsidijos skyrimo sąlygų ir (ar) pasiekti nustatytus rodiklius.

**IX SKYRIUS**

**SCHEMOS PROJEKTŲ STEBĖSENA IR ĮGYVENDINIMO KONTROLĖ**

52. Agentūra per penkerių metų laikotarpį nuo Schemos projekto įgyvendinimo laikotarpio pabaigos turi teisę bet kada atlikti patikras Schemos projekto įgyvendinimo vietoje. Pareiškėjui nevykdant Aprašo 51.1 papunktyje nustatyto reikalavimo, Agentūra turi teisę iš pareiškėjo pareikalauti grąžinti jam išmokėtą subsidiją, priimdama sprendimą Agentūros nustatyta tvarka.

53. Patikros Schemos projektų įgyvendinimo vietoje atliekamos vadovaujantis Agentūros nustatyta tvarka.

54. Agentūra gali kreiptis tarnybinės pagalbos į valstybės ir savivaldybių institucijas, įstaigas ir įmones, disponuojančias su Schemos projektu susijusia informacija ar atliekančias pareiškėjo veiklos priežiūrą.

**X SKYRIUS**

**BAIGIAMOSIOS NUOSTATOS**

55. Subsidija gali būti neišmokama, sumažinama, susigrąžinama visa ar jos dalis šiais atvejais:

55.1. kai pareiškėjas galutinai neatsiskaitė su įrangos ir įrenginių tiekėju ir nepateikė Agentūrai išlaidų apmokėjimo įrodymo dokumentų originalų arba jų kopijų, patvirtintų pareiškėjo vadovo ar jo įgalioto asmens parašu, bei nepateikė per APVIS dokumentų ir informacijos apie įvykdytus, Aprašo 18.2 papunktyje nustatytus reikalavimus atitinkančius, pirkimus, subsidija neišmokama;

55.2. kai paaiškėja, kad pareiškėjui išmokėta subsidija ar jos dalis yra nepagrįsta dokumentais, nurodytais Aprašo 45 punkte, subsidija ar jos dalis susigrąžinama;

55.3. kai pareiškėjo atsiskaitymai (ar jų dalis) su įrangos ir įrenginių tiekėjais vykdomi ne per finansų įstaigas, taikoma ne per finansų įstaigas apmokėtų išlaidų dydžio proporcinga subsidijos sumažinimo suma arba ši suma susigrąžinama;

55.4. kai pareiškėjas nesilaiko ar pažeidžia subsidijos skyrimo sutartyje nustatytas subsidijos skyrimo sąlygas ir (ar) nepasiekia subsidijos skyrimo sutartyje nustatytų rodiklių, susigrąžinama visa pareiškėjui skirta subsidija;

55.5. jei pareiškėjas Schemos projektų įgyvendinimo metu iki 2026 m. birželio 30 d. per APVIS nepateikia avansinio ir (ar) tarpinio mokėjimo prašymo, Agentūros sprendimu subsidija neišmokama ir subsidijos skyrimo sutartis nutraukiama;

55.6. paaiškėjus, kad buvo suteikta neteisėta ir (arba) nesuderinama valstybės pagalba, vadovaujantis Lietuvos Respublikos konkurencijos įstatymo 551 straipsnio nuostatomis, pagalbos gavėjas privalo jam išmokėtą pagalbos sumą sugrąžinti savanoriškai arba ši suma išieškoma ne ginčo tvarka.

56. Neteisingai apskaičiuotą ir pareiškėjui pervestą subsidiją ar jos dalį, avansinį mokėjimą, tarpinį mokėjimą ir galutinį apmokėjimą pareiškėjas privalo grąžinti Agentūrai per 10 darbo dienų nuo pareikalavimo dienos.

57. Pažeidimai dėl Aprašo 51 punkte nustatytų įsipareigojimų nevykdymo nustatomi, sprendimai dėl subsidijos teikimo nutraukimo, sumažinimo ir susigrąžinimo priimami ir grąžintinos lėšos administruojamos Aprašo ir Agentūros nustatyta tvarka.

58. Už pateiktų duomenų teisingumą atsako juos pateikęs pareiškėjas.

59. Už paraiškų priėmimą, registravimą, paraiškoje pateiktų duomenų tikrinimą, paraiškų vertinimą, kontrolę ir skundų nagrinėjimą atsako Agentūra.

60. Energetikos ministerija informaciją apie suteiktą subsidiją, viršijančią Reglamento (ES) Nr. 651/2014 9 straipsnio 1 dalies c punkte nustatytas ribas, turi pateikti į Europos Komisijos valstybės pagalbos skaidrumo viešos paieškos svetainę https://webgate.ec.europa.eu/competition/transparency/ ne vėliau kaip per 6 mėnesius nuo subsidijos skyrimo dienos, vadovaudamasi Agentūros pateikta informacija.

61. Subsidija, kurios tinkamas finansuoti išlaidas galima nustatyti ir kuriai pagal Reglamentą (ES) Nr. 651/2014 taikoma išimtis, gali būti sumuojama su:

61.1. bet kokia kita valstybės pagalba, jei tie Schemos projektai yra susiję su skirtingomis tinkamomis finansuoti išlaidomis, kurias galima nustatyti;

61.2. bet kokia kita valstybės pagalba, susijusia su tomis pačiomis tinkamomis finansuoti išlaidomis, kurios iš dalies arba visiškai sutampa, tik jeigu taip susumavus neviršijamas didžiausias valstybės pagalbos intensyvumas ar valstybės pagalbos suma pagal Reglamentą (ES) Nr. 651/2014 taikoma tai valstybės pagalbai.

62. Vienos įmonės vienam investiciniam projektui valstybės pagalbos dydis negali viršyti 10 mln. eurų. Viena įmonė gali teikti vieną paraišką.

63. Projektų valstybės pagalbos atitikties Reglamento (ES) Nr. 651/2014 41 straipsnio nuostatoms vertinimą atlieka Agentūra pagal Projektų atitikties valstybės pagalbos taisyklėms patikros lape (Aprašo 1 priedas) nurodytus vertinimo kriterijus.

64. Pareiškėjas turi teisę skųsti Agentūros veiksmus ar neveikimą, susijusius su pateiktos paraiškos vertinimu ir sprendimo dėl subsidijos mokėjimo ar nemokėjimo priėmimu, Lietuvos Respublikos viešojo administravimo įstatymo ir Lietuvos Respublikos administracinių bylų teisenos įstatymo nustatyta tvarka ir terminais.

65. Pareiškėjų pateikti asmens duomenys yra tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) Nr. 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu. Asmens duomenų tvarkymo tikslas – apskaičiuoti ir išmokėti finansavimą. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

66. Su valstybėspagalbos teikimu susiję dokumentai saugomi 10 metų nuo paskutinės pagalbos pagal priemonę suteikimo dienos (Reglamento (ES) 651/2014 12 straipsnio 1 dalis).

67. Energetikos ministerija turi užtikrinti, kad įgyvendinant valstybės pagalbos schemą, kuriai taikoma išimtis pagal Reglamentą (ES)
Nr. 651/2014, vadovaujantis šio reglamento 11 straipsnyje nustatyta tvarka, Europos Komisijai turi būti perduodama informacijos apie tokią pagalbą santrauka pagal šio reglamento II priede pateiktą standartinę formą. Užpildyta forma Europos Komisijai perduodama per Konkurencijos tarybą, kaip tai numatyta Valstybės pagalbos arba nereikšmingos (*de minimis*) pagalbos priemonių projektų ekspertizės atlikimo, išvadų ir rekomendacijų teikimo, pranešimų ir kitos informacijos apie valstybės pagalbą pateikimo Europos Komisijai taisyklių, patvirtintų Lietuvos Respublikos Vyriausybės 2004 m. rugsėjo 6 d. nutarimu Nr. 1136 „Dėl Lietuvos Respublikos konkurencijos įstatymo 55 ir 551 straipsnių nuostatų įgyvendinimo“, 10 punkte.

\_\_\_\_\_\_\_\_\_\_\_\_\_

2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo veiklos Nr. 13 „Kaupimo pajėgumų plėtra, siekiant subalansuoti elektros energetikos sistemą“ paramos schemos finansavimo kriterijų ir sąlygų aprašo

1 priedas

**PROJEKTŲ ATITIKTIES VALSTYBĖS PAGALBOS TAISYKLĖMS Patikros lapas**

|  |
| --- |
| **1. Priemonės teisinis pagrindas** |
| 2014 m. birželio 17 d. Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (toliau – Bendrasis bendrosios išimties reglamentas)  |

|  |
| --- |
| **2. Duomenys apie paraišką / projektą**  |
| **Paraiškos / projekto numeris**  |  |
| **Pareiškėjo / projekto vykdytojo pavadinimas**  |  |
| **Projekto pavadinimas**  |  |
| **3. Paraiškos / projekto patikra dėl atitikties Bendrajam bendrosios išimties reglamentui**  |
| **Eil.****Nr.**  | **Klausimai** | **Rezultatas** | **Pastabos** |
| 3.1. | Ar valstybės pagalba nėra teikiama su eksportu susijusiai veiklai trečiosiose šalyse arba valstybėse narėse (t. y. veiklai tiesiogiai susijusiai su eksportuojamais kiekiais, platinimo tinklo kūrimu bei veikla, arba kitomis einamosiomis išlaidomis, susijusiomis su eksporto veikla)? (Bendrojo bendrosios išimties reglamento 1 straipsnio 2 dalies c punktas) | □ Taip  | □ Ne  |  |
| 3.2. | Ar teikiama pagalba nėra remiamas vietinių prekių naudojimas vietoj importuojamų?(Bendrojo bendrosios išimties reglamento 1 straipsnio 2 dalies d punktas) | □ Taip  | □ Ne  |  |
| 3.3. | Ar valstybės pagalba nėra teikiama pagalbai žuvininkystės ir akvakultūros sektoriuje, kuriam taikomas 2013 m. gruodžio 11 d. Europos Parlamento ir Tarybos reglamentas (ES) Nr. 1379/2013 dėl bendro žvejybos ir akvakultūros produktų rinkų organizavimo, kuriuo iš dalies keičiami Tarybos reglamentai (EB) Nr. 1184/2006 ir (EB) Nr. 1224/2009 ir panaikinamas Tarybos reglamentas (EB) Nr. 104/2000 (1 )? (Bendrojo bendrosios išimties reglamento 1 straipsnio 3 dalies a punktas) | □ Taip | □ Ne |  |
| 3.4. | Ar valstybės pagalba nėra teikiama pirminės žemės ūkio produktų gamybos sektoriui? (Bendrojo bendrosios išimties reglamento 1 straipsnio 3 dalies b punktas) | □ Taip  | □ Ne □ Netaikoma |  |
| 3.5. | Ar valstybės pagalba nėra teikiama žemės ūkio produktų perdirbimo ir prekybos jais sektoriuje Bendrojo bendrosios išimties reglamento 1 straipsnio 3 dalies c punkte nustatytais atvejais? | □ Taip  | □ Ne  |  |
| 3.6. | Ar valstybės pagalba nėra teikiama nekonkurencingų anglių kasyklų uždarymui palengvinti, kuriai taikomas Tarybos sprendimas Nr. 2010/787? (Bendrojo bendrosios išimties reglamento 1 straipsnio 3 dalies d punktas) | □ Taip  | □ Ne  |  |
| 3.7. | Ar pagalba nėra teikiama Bendrojo bendrosios išimties reglamento 13 straipsnyje nenurodytų kategorijų regioninei pagalbai? (Bendrojo bendrosios išimties reglamento 1 straipsnio 3 dalies e punktas) | □ Taip  | □ Ne  |  |
| 3.8. | Ar valstybės pagalba nėra teikiama įmonei, kuriai išduotas vykdomasis raštas sumoms išieškoti pagal ankstesnį Komisijos sprendimą, kuriame suteikta valstybės pagalba skelbiama neteisėta ir nesuderinama su vidaus rinka? (Bendrojo bendrosios išimties reglamento 1 straipsnio 4 dalies a punktas) | □ Taip  | □ Ne  |  |
| 3.9. | Ar valstybės pagalba pagal Bendrojo bendrosios išimties reglamento 1 straipsnio 4 dalies c punkto nuostatas nėra teikiama sunkumų patiriančioms įmonėms, kaip jos apibrėžtos Bendrojo bendrosios išimties reglamento 2 straipsnio 18 punkte?  | □ Taip | □ Ne |  |
| 3.10. | Ar valstybės pagalbos teikimas nėra susietas su įpareigojimu pagalbos gavėjui turėti būstinę atitinkamoje valstybėje narėje arba būti iš esmės įsisteigusiu toje valstybėje narėje?(Bendrojo bendrosios išimties reglamento 1 straipsnio 5 dalies a punktas) | □ Taip  | □ Ne  |  |
| 3.11. | Ar valstybės pagalbos suteikimas nėra susietas su įpareigojimu pagalbos gavėjui naudoti šalyje pagamintas prekes arba teikiamas paslaugas? (Bendrojo bendrosios išimties reglamento 1 straipsnio 5 dalies b punktas) | □ Taip  | □ Ne  |  |
| 3.12. | Ar valstybės pagalbos gavėjui nėra ribojamos galimybės naudoti mokslinių tyrimų, technologinės plėtros ir inovacijų rezultatus kitose valstybėse narėse? (Bendrojo bendrosios išimties reglamento 1 straipsnio 5 dalies c punktas) | □ Taip | □ Ne |  |
| 3.13. | Ar teikiama valstybės pagalba neviršija pranešimo ribos? (Bendrojo bendrosios išimties reglamento 4 straipsnio 1 dalies s punktas) | □ Taip  | □ Ne  |  |
| 3.14. | Ar Bendrojo bendrosios išimties reglamento 4 straipsnio 1 dalies s punkte nustatytos ribos neapeinamos dirbtinai išskaidant pagalbos schemas arba pagalbos projektus? | □ Taip  | □ Ne  |  |
| 3.15. | Ar teikiama valstybės pagalba yra skaidri? (Bendrojo bendrosios išimties reglamento 5 straipsnis) | □ Taip  | □ Ne  |  |
| 3.16. | Ar valstybės pagalba turi skatinamąjį poveikį? (Bendrojo bendrosios išimties reglamento 6 straipsnio 2 dalis) | □ Taip  | □ Ne  |  |
| 3.17. | Ar laikomasi Bendrojo bendrosios išimties reglamento 7 straipsnio 1 ir 3 d. nustatytų pagalbos intensyvumo ir tinkamų finansuoti išlaidų apskaičiavimo nuostatų?  | □ Taip  | □ Ne  |  |
| 3.18. | Ar yra laikomasi valstybės pagalbos sumavimo reikalavimų, nustatytų Bendrojo bendrosios išimties reglamento 8 straipsnyje? | □ Taip  | □ Ne  |  |
| 3.19. | Ar teikiama valstybės pagalba pagal Bendrojo bendrosios išimties reglamento 41 str. 1 d. yra suderinama su vidaus rinka pagal Sutarties 107 straipsnio 3 dalį ir jai netaikomas reikalavimas pranešti pagal Sutarties 108 straipsnio 3 dalį, jeigu tenkinamos šiame straipsnyje ir I skyriuje nustatytos sąlygos?  | □ Taip  | □ Ne  |  |
| 3.20. | Ar teikiama valstybės pagalba pagal Bendrojo bendrosios išimties reglamento 41 str. 1 a dalį atitinka kaupimo projektams nustatytus reikalavimus? | □ Taip  | □ Ne  |  |
| 3.21. | Ar valstybės pagalba yra teikiama tik naujiems įrenginiams, pagal Bendrojo bendrosios išimties reglamento 41 straipsnio 5 dalį?  | □ Taip | □ Ne |  |
| 3.22. | Ar valstybės pagalbos yra prašoma Bendrojo bendrosios išimties reglamento 41 straipsnio 6 dalyje nurodytoms tinkamoms išlaidoms finansuoti? | □ Taip | □ Ne |  |
| 3.23. | Ar valstybės pagalbos intensyvumas neviršija Bendrojo bendrosios išimties reglamento 41 straipsnio 7 dalies b punkte ir 8 dalyje nurodyto intensyvumo? | □ Taip | □ Ne |  |
| **Valstybės pagalbos atitikties vertinimas** |
| 3.24. | Ar teikiama valstybės pagalba atitinka visas Bendrojo bendrosios išimties reglamento nuostatas? | □ Taip | □ Ne |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (vertintojas)  | \_\_\_\_\_\_\_\_\_\_\_ (parašas)  | \_\_\_\_\_\_\_\_ (data)  |
| **Patikros peržiūra:** □ Vertintojo išvadai pritarti □ Vertintojo išvadai nepritarti *Pastabos: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (skyriaus vedėjas)  | \_\_\_\_\_\_\_\_\_\_\_\_ (parašas)  | \_\_\_\_\_\_\_\_\_\_\_\_ (data)  |

\_\_\_\_\_\_\_\_\_\_\_\_\_

2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo veiklos Nr. 13 „Kaupimo pajėgumų plėtra, siekiant subalansuoti elektros energetikos sistemą“ paramos schemos finansavimo kriterijų ir sąlygų aprašo

2 priedas

**Stebėsenos rodiklio**

**„NAUJŲ ELEKTROS ENERGIJOS TINKLO BALANSAVIMO PAJĖGUMŲ, PRIJUNGTŲ PRIE ELEKTROS ENERGIJOS IŠ aei GAMYBOS ĮRENGINIŲ, TALPA“ aprašymo kortelė**

|  |  |  |
| --- | --- | --- |
|  | **Elementai** | **Kodai, pavadinimai ir aprašymas** |
| 1. | Stebėsenos rodiklio pavadinimas | Naujų elektros energijos tinklo balansavimo pajėgumų, prijungtų prie elektros energijos iš AEI gamybos įrenginių, talpa |
| 2. | Stebėsenos rodiklio matavimo vienetai | Megavatvalandės (MWh) |
| 3. | Stebėsenos rodiklio reikšmės kryptis | Didėjimas |
| 4. | Stebėsenos rodiklio reikšmės tipas | Skaitinė reikšmė |
| 5. | Stebėsenos rodiklio tipas | Produkto rodiklis |
| 6. | Stebėsenos rodiklio kodas | P-03-001-06-03-02-15 |
| 7. | Europos Komisijos suteiktas stebėsenos rodiklio kodas | *-* |
| 8. | Stebėsenos rodiklio paaiškinimas, sąvokų apibrėžtys | Saugojimo pajėgumas – suteiktos paramos dėka sukurta elektros energijos kaupimo talpa.Kaupimo įrenginio talpa– kaupimo įrenginio techninis pajėgumas sukaupti atitinkamą elektros energijos, pagamintos iš atsinaujinančių energijos išteklių kiekį, išreikštas megavatvalandėmis (MWh).  |
| 9. | Stebėsenos rodiklio reikšmės apskaičiavimo tipas | Automatiškai apskaičiuojamas |
| 10. | Stebėsenos rodiklio reikšmės apskaičiavimo metodas | Vertinama, kad pradėjus įgyvendinti pažangos priemonės veiklą, rodiklio reikšmė lygi 0. Rodiklio reikšmė apskaičiuojama sumuojant pažangos priemonės lėšomis įrengtų kaupiklių talpas. |
| 11. | Stebėsenos rodiklio duomenų šaltiniai | Kaip įrodymą, kad pasiektas rodiklis, projekto vykdytojas su galutiniu mokėjimo prašymu turės pateikti:1. įdiegtos įrangos fotonuotraukas ir įrangos techninius duomenis (įrenginio pasą ir (ar) techninę specifikaciją), kuriuose turi būti nurodyta įsigyto įrenginio rūšis (ličio jonų) ir talpa (MWh);2. leidimą generuoti energiją iš energijos kaupimo įrenginių. |
| 12. | Stebėsenos rodiklio reikšmės skaičiavimo periodiškumas | **Projektų įgyvendinimo pabaigoje.** |
| 13. | Stebėsenos rodiklio pasiekimo momentas | **Projektų įgyvendinimo pabaigoje.**Stebėsenos rodiklis laikomas pasiektu, kai projekto vykdytojas pateikia galutinį mokėjimo prašymą ir jis yra patvirtinamas. |
| 14. | Už stebėsenos rodiklį atsakinga įstaiga  | Lietuvos Respublikos energetikos ministerija |
| 15. | Įstaigos padalinys ir kontaktinis telefono numeris | Už rodiklio stebėseną (duomenų surinkimą ir paviešinimą):Energetikos ministerijosInvesticijų grupė Tel. +370 602 46 849Už rodiklio pasiekimą ir duomenų rodikliui apskaičiuoti pateikimą (pirminis šaltinis) atsakingas JP projekto vykdytojas. |
| 16. | Kita svarbi informacija | Veikla finansuojama iš Modernizavimo fondo |

2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo veiklos Nr. 13 „Kaupimo pajėgumų plėtra, siekiant subalansuoti elektros energetikos sistemą“ paramos schemos finansavimo kriterijų ir sąlygų aprašo

3 priedas

**Stebėsenos rodiklio**

**„NUMATOMAS IŠMETAMŲ ŠILTNAMIO EFEKTĄ SUKELIANČIŲ DUJŲ KIEKIS“ aprašymo kortelė**

|  |  |  |
| --- | --- | --- |
|  | **Elementai** | **Kodai, pavadinimai ir aprašymas** |
| 1. | Stebėsenos rodiklio pavadinimas | Numatomas išmetamų šiltnamio efektą sukeliančių dujų kiekis |
| 2. | Stebėsenos rodiklio matavimo vienetai | Tonos anglies dioksido ekvivalentu per metus |
| 3. | Stebėsenos rodiklio reikšmės kryptis | Mažėjimas |
| 4. | Stebėsenos rodiklio reikšmės tipas | Skaitinė reikšmė |
| 5. | Stebėsenos rodiklio tipas | Rezultato rodiklis |
| 6. | Stebėsenos rodiklio kodas | R-03-001-06-03-02-02 |
| 7. | Europos Komisijos suteiktas stebėsenos rodiklio kodas | - |
| 8. | Stebėsenos rodiklio paaiškinimas, sąvokų apibrėžtys | Bendras numatomas išmetamas ŠESD kiekis paramą gaunančiuose subjektuose ar procesuose. Atskaitos taškas –  numatomas šiltnamio efektą sukeliančių dujų kiekis per metus iki intervencijos pradžios, o pasiekta vertė apskaičiuojama kaip bendras apskaičiuotas ŠESD kiekis, pagrįstas pasiektu energinio naudingumo, efektyvumo arba elektros energijos vartojimo iš tinklų pakeitimu elektros energiją, generuojamą iš atsinaujinančių energijos išteklių lygiu per metus po intervencijos užbaigimo.**Šiltnamio efektą sukeliančios dujos (ŠESD**) – Anglies dioksidas (CO₂), metanas (CH₄), azoto oksidas (N₂O), hidrofluorangliavandeniliai (HFC), perfluorangliavandeniliai (PFC) ir sieros heksafluoridas (SF₆) ir azoto trifluoridas (NF₃). |
| 9. | Stebėsenos rodiklio reikšmės apskaičiavimo tipas | Automatiškai apskaičiuojamas |
| 10. | Stebėsenos rodiklio reikšmės apskaičiavimo metodas | Daroma prielaida, kad 1 MWh sutaupo 1528,6 t anglies dioksido ekvivalentu per metus.Ši suma gauta 611 460 t anglies dioksido (per metus planuojamą sumažinti anglies dioksido kiekį) padalinus iš 400 MWh (pagal priemonę planuojamų įdiegti kaupiklių talpos).Rodiklis apskaičiuotas pagal kontrafaktinį (priešingos padėties) scenarijų: elektros energijos tiekimo balansavimą atliekant iškastinio kuro (dujų) elektrinių veikimu. 400 MWh balansavimo pajėgumai atitinka 160 MW dujomis kūrenamos elektrinės veiklą, kurioje per metus pagaminama 1,402 TWh elektros energijos. Dujomis kūrenama elektrinė įjungiama tik esant neatidėliotinoms situacijoms ir tokio veikimo metu generuoja 0,02 TWh elektros energijos per metus. Atitinkamai, taikant 0,43 taršos koeficientą, tokios dujomis kūrenamos elektrinės eksploatavimas per metus reiškia (1,402+0,02)\*0,43=1 422 000 MWh\*0,43=611 460 t anglies dioksido taršą. Įdiegus 400 MWh kaupiklius balansavimui, 611 460 t anglies dioksido taršos per metus išvengiama. |
| 11. | Stebėsenos rodiklio duomenų šaltiniai | Projektų vykdytojų pateikti dokumentai, teikiami projekto įgyvendinimo pabaigoje kartu su mokėjimo prašymu. |
| 12. | Stebėsenos rodiklio reikšmės skaičiavimo periodiškumas | Kalendoriniai metai (duomenys renkami kartą per metus už praėjusius metus). Duomenys už įgyvendintus projektus, po kurių pabaigos praėjo vieneri metai, pateikiami paskesnių metų sausio mėnesį. |
| 13. | Stebėsenos rodiklio pasiekimo momentas | **Projektų įgyvendinimo pabaigoje.**Stebėsenos rodiklis laikomas pasiektu, kai projekto vykdytojas pateikia galutinį mokėjimo prašymą ir jis yra patvirtinamas. |
| 14. | Už stebėsenos rodiklį atsakinga įstaiga  | Lietuvos Respublikos energetikos ministerija |
| 15. | Įstaigos padalinys ir kontaktinis telefono numeris | Už rodiklio stebėseną (duomenų surinkimą ir paviešinimą):Energetikos ministerijosInvesticijų grupė Tel. +370 602 46 849Už rodiklio pasiekimą ir duomenų rodikliui apskaičiuoti pateikimą (pirminis šaltinis) atsakingas JP projekto vykdytojas. |
| 16. | Kita svarbi informacija | Veikla finansuojama iš Modernizavimo fondo |

\_\_\_\_\_\_\_\_\_\_\_\_\_\_\_\_\_